text: Ny vej skal føre til ligestilling
  05 november 2010 kl. 12.25
  Store bebyggelser med lejligheder skal ikke isoleres fra omverdenen.
  Det er politikken i Vejle Kommune, der i dag indviede en ny vej mellem det sociale byggeri, Nørremarken, og det nærliggende parcelhuskvarter.
  - Vi ønsker at bygge bro mellem de forskellige befolkningsgrupper og botyper, siger formanden for teknisk udvalg i Vejle, Peder Hummelmose (V).
  Det sociale byggeri rummer også et indkøbscenter.
  - Nu har beboerne i parcelhusene let adgang til centret, så vi tror, at det har en lys fremtid, siger Venstremanden.
  Han er stolt af, at Vejle Kommune går mod strømmen. Politikken i Vejle er, at ghetto-lignende bebyggelser ikke skal isoleres og underkastes særlige regler. De skal gøres til en del af hele byen.
  